**ELŐTERJESZTÉS**

**Szombathely Megyei Jogú Város Közgyűlésének augusztusi rendkívüli ülésére**

**Javaslat szervezetek támogatásával kapcsolatos döntések meghozatalára**

Szombathely Megyei Jogú Város Önkormányzata Közgyűlésének (a továbbiakban: Közgyűlés) az önkormányzat 2019. évi költségvetéséről szóló 5/2019. (IV.1.) önkormányzati rendelete (a továbbiakban: Rendelet) 11. § (11) bekezdése alapján az önkormányzat által alapított és fenntartott költségvetési intézmények kivételével támogatás éves 10.000 eFt összeghatár felett annak adható, aki a működésének egészét tekintve a 2018. év teljes pénzügyi, szakmai beszámolóját, valamint a 2019. évi pénzügyi, szakmai tervét benyújtja, és az alapján a Közgyűlés a támogathatóságát jóváhagyta. Amely szervezet 2018. évben 10.000 eFt összeghatár felett kapott támogatást, 2019. évben csak akkor kaphat támogatást, ha a működésének egészét tekintve a 2018. év teljes pénzügyi, szakmai beszámolóját benyújtja, és az alapján a Közgyűlés a támogathatóságát jóváhagyta.

A)

A Szombathelyi Haladás Labdarúgó és Sportszolgáltató Kft. licenc problémái miatt a 2019/2020-as bajnoki szezonra kérdésessé vált a 20 éve NB I-es tagsággal rendelkező Viktória FC női labdarúgó klub első osztályban történő indulása. Az Egyesület vezetői az Önkormányzat segítségét kérték a vis maior helyzet megoldására.

A Közgyűlés, 2019. június 18-i ülésén a költségvetési rendeletében arról döntött, hogy a Viktória FC önálló NB I-es indulásához a 2019. július 1. - 2019. december 31. közötti időszakra 20 M Ft önkormányzati támogatást biztosít. A testületi ülést követően lefolytatott egyeztetések eredményeképpen a Szombathelyi Haladás Labdarúgó és Sportszolgáltató Kft. ügyvezetője úgy nyilatkozott, hogy a Viktória FC-t a társaság nevében benevezi a 2019/20-as nő labdarúgó NB I-es bajnokságra. (Emiatt a 20 M Ft nem került átutalásra a Viktória FC számlájára.)

A Viktória FC képviselői a Szombathelyi Haladás Labdarúgó és Sportszolgáltató Kft-vel közösen arra kérik a Közgyűlést, - mivel csak így látják biztosítottnak az NB I-es tagság feltételeit - hogy az Önkormányzat a jövőben biztosítsa a Viktória FC felnőtt csapatának működéséhez szükséges éves 40 M Ft-ot, amelyből a 2019. évre 20 M Ft a költségvetésben már biztosított, míg a fennmaradó 20 M Ft-ot az Önkormányzat 2020. évi költségvetésében kell biztosítani.

Indoklás: a Szombathelyi Haladás Labdarúgó és Sportszolgáltató Kft. arról tájékoztatta a Viktória FC vezetőit, hogy a jövőben a korábbi hozzávetőleg évi 37 M Ft-os támogatás helyett, évi 5 m Ft támogatást tud biztosítani a női labdarúgás számára.

A háromoldalú megállapodás - amely alapján az önkormányzat a támogatást a Viktória FC bankszámlájára utalja - az előterjesztés 1. számú melléklete.

Tájékoztatom a Tisztelt Közgyűlést, hogy a Viktória FC 2018. évben önkormányzatunktól 4,4 millió Ft támogatást kapott. A Viktória FC 2018. évi pénzügyi, szakmai beszámolója és 2019. évi pénzügyi terve az előterjesztés 2. számú mellékletét képezi.

Ahhoz, hogy a Viktória FC női NB1-es labdarúgó csapata számára biztosított legyen a 2019/20. évi bajnokságban a részvétel, szükséges a napirend rendkívüli Közgyűlésen való megtárgyalása.

B)

A Közgyűlés június havi ülésén döntött a Képviselői keretek felhasználásáról. A napirendi pont tárgyalásakor több képviselő ajánlott fel összesen 6,2 millió forint összegű támogatást a Schönvisner István monográfia magyar nyelvű kiadásához. A Schönvisner István monográfia magyar nyelvű kiadásának további 1,7 millió forint összegű támogatását javaslom a Rendelet 9. mellékletében található „Könyv, film” tételsor terhére.

Tájékoztatom a Tisztelt Közgyűlést, hogy az Önkormányzat 2019. évben 5.875.000,- forint támogatást adott a Szülőföld Könyvkiadó Kft. részére a Szombathely Város kiváltságlevele 1607 hasonmás kiadásához, valamint Képviselői keretből 500.000,- forinttal támogatta a Mikes Kelemen és II. Rákóczi Ferenc levelezésének 1794-ben Szombathelyen kiadott könyvének reprint kiadását. Tekintettel arra, hogy fenti támogatások összege egybeszámítva meghaladja a Rendelet 11.§ (11) bekezdés szerinti 10 millió forint összeghatárt, a Szülőföld Könyvkiadó Kft. benyújtotta 2018. évi beszámolóját és 2019. évi pénzügyi tervét, amelyek az előterjesztés 3. számú mellékletét képezik.

Tekintettel arra, hogy a képviselői keretekre vonatkozó júniusi közgyűlési határozat végrehajtásra kerülhessen, szükséges a napirend rendkívüli közgyűlésen való tárgyalása.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2019. augusztus „ ”**

**/: Dr. Puskás Tivadar :/**

**I.**

**HATÁROZATI JAVASLAT**

**…../2019. (VIII….) Kgy. sz. határozat**

1. Szombathely Megyei Jogú Város Önkormányzata Közgyűlése az önkormányzat 2019. évi költségvetéséről szóló 5/2019. (IV. 1.) önkormányzati rendelet 11. § (11) bekezdése alapján a Viktória Football Club Szombathely 2018. évi pénzügyi, szakmai beszámolóját, valamint a 2019. évi pénzügyi tervét megtárgyalta, és a Viktória Football Club Szombathely 2019. évi támogatását jóváhagyja.
2. A Közgyűlés úgy dönt, hogy a Viktória Football Club Szombathely felnőtt labdarúgó csapatának első osztályú működéséhez évi 40 M Ft-ot biztosít a 2019/20-as bajnoki évadra.
3. A Közgyűlés a Szombathelyi Haladás Labdarúgó és Sportszolgáltató Kft, a Viktória Football Club Szombathely és Szombathely Megyei Jogú Város Önkormányzata közötti háromoldalú megállapodást az előterjesztés 1. sz. melléklete szerinti tartalommal jóváhagyja, és felhatalmazza a polgármestert annak aláírására.
4. A Közgyűlés felhatalmazza a polgármestert, hogy a társaság taggyűlésén a fentieket képviselje.
5. A Közgyűlés úgy dönt, hogy a 2. pont szerinti szerződés teljesítéséhez szükséges költségvetési forrást 2020-ben az éves költségvetési rendelet megalkotásakor biztosítja.

**Felelős:** Dr. Puskás Tivadar polgármester

 Illés Károly alpolgármester

 Koczka Tibor alpolgármester

 Dr. Károlyi Ákos jegyző

(a végrehajtásért: Dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Tóth Miklós, a Szombathelyi Haladás Labdarúgó és Sportszolgáltató Kft. ügyvezetője

Barczi Csaba, a Viktória Football Club Szombathely elnöke)

**Határidő:** azonnal (1-4. pontok vonatkozásában)

az éves költségvetési rendelet megalkotása (5. pont vonatkozásában)

**II.**

**HATÁROZATI JAVASLAT**

**…../2019.(VIII...) Kgy. számú határozat**

1. Szombathely Megyei Jogú Város Önkormányzata Közgyűlése az önkormányzat 2019. évi gazdálkodásáról szóló 5/2019. (IV. 1.) önkormányzati rendeletének 11. § (11) bekezdése alapján a Szülőföld Könyvkiadó Kft. 2018. évi beszámolóját, valamint a 2019. évi pénzügyi tervét megtárgyalta, és a szervezet támogatását jóváhagyja.
2. A Közgyűlés hozzájárul a Schönvisner István monográfia magyar nyelvű kiadásának további 1,7 millió forint összegű támogatásához, fenti rendelet 9. mellékletében található „Könyv, film tételsor” terhére.
3. A Közgyűlés felhatalmazza a polgármestert a támogatással kapcsolatos intézkedések megtételére.

**Felelős:** Dr. Puskás Tivadar polgármester

 Illés Károly alpolgármester

 Koczka Tibor alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 Farkas Csaba, a Szülőföld Könyvkiadó Kft. ügyvezetője)

**Határidő:** azonnal (1-2 pontok. pont vonatkozásában)

 2019. szeptember 30. (2. pont vonatkozásában)